als_Latn dik_Latn sag_Latn
Këtë vit, Leku paraqitet më i fortë në kursin e këmbimit kundrejt valutave kryesore. Sipas kursit zyrtar të këmbimit, të Bankës së Shqipërisë, në pesëmujorin e parë të këtij viti, kursi i këmbimit të euros ishte mesatarisht 138.3 lekë, nga 140.4 lekë që ishte në të njëjtën periudhë të një viti më parë. Dobësimi i euros duket të jetë sidomos rezultat i një oferte të shtuar në muajt e fundit të monedhës europiane, por, edhe i një kërkese më të dobët të tregut për të blerë euro. I dobësuar me rreth dy pikë rezulton edhe dollari amerikan, që për pesë muajt e parë të këtij viti u këmbye mesatarisht me 124.2 lekë, nga 126 lekë që këmbehej një vit më parë. Në rastin e dollarit, kursi përcaktohet më pak nga raporti i brendshëm kërkesëofertë dhe më shumë nga lëvizjet e monedhës amerikane kundrejt valutave kryesore në tregjet ndërkombëtare. Janë këto lëvizje që e orientojnë edhe kursin dollar-lek.
Pa diskutim që tendenca e dukshme, e cila shkakton këtë lëvizje është rënia e kërkesës për valutën nga biznesi. Në një analizë të përgjitshme, ekonomia shqiptare përfiton nga forcimi i lekut, për shkak se vendi ynë ka një bilanc negativ të llogarisë korrente, çka nënkupton se sasia e valutës që del është më e lartë në raport me paranë që hyn. Rrjedhimisht, forcimi i lekut e bën më të lirë blerjen e mallrave apo shërbimeve jashtë vendit. Në këtë kuptim, forcimi i lekut është një faktor që ndikon në norma më të ulëta të inflacionit të importuar. Përfitim nga forcimi i lekut kanë edhe kredimarrësit e shumtë në valutë. Duke qenë se për shumicën e tyre, të ardhurat janë në lekë, ata e blejnë euron më lirë dhe përfitojnë këste mujore më të ulët. Por, ka edhe segmente të ekonomisë që humbasin, ku përfshihen sektorët që sigurojnë të ardhura në valutë, ndërsa shpenzimet i kanë kryesisht në lekë, ku përfshihen bizneset eksportuese dhe ato të shërbimeve turistike. Humbje nga forcimi i lekut kanë edhe sektorët e eurozuar të ekonomisë, si për shembull ndërtimi apo pasuritë e paluajtshme, ku transaksionet kryhen përgjithësisht në monedhën evropiane. Humbje mund të kenë edhe depozituesit që kanë zgjedhur t’i mbajnë kursimet e tyre në valutë, të cilët, përveçse nga normat praktikisht zero të interesit, mund të humbasin edhe nga kursi, në momentin që kanë nevojë t’i përdorin kursimet e tyre për të blerë mallra apo shërbime në lekë.
als_Latn als_Latn